
Text rozhodnutia
Súd: Krajský súd Žilina Spisová značka: 21S/17/2016 Identifikačné číslo súdneho spisu: 5016200068 Dátum vydania rozhodnutia: 25. 05. 2016 Meno a priezvisko sudcu, VSÚ: JUDr. Erika Šobichová ECLI: ECLI:SK:KSZA:2016:5016200068.2 Uznesenie Krajský súd v Žiline, v právnej veci žalobcu: Mária Ličáková, s miestom podnikania Klačno 2001/33, 034 01 Ružomberok, IČO: 33 030 618, právne zastúpený Mgr. Ivan Petkov, advokát, Advokátska kancelária STRELÁK & PETKOV, Na vŕšku 12, 811 01 Bratislava, IČO: 42 130 743, proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica, IČO: 42 499 500, v konaní o preskúmanie rozhodnutia a postupu žalovaného č. 1670472/2015 zo dňa 13.11.2015, takto jednomyseľne r o z h o d o l : Uznesenie Krajského súdu v Žiline č. k. 21S/17/2016-39 z 20.04.2016 zrušuje. o d ô v o d n e n i e : Uznesením č. k. 21S/17/2016-39 z 20.04.2016 súd konanie zastavil a zároveň rozhodol, že žiaden z účastníkov konania nemá právo na náhradu trov konania. Na základe podanej žaloby vyzval súd žalobcu výzvou zo dňa 02.03.2016 v zmysle § 5 ods. 1 písm. a) zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (ďalej len „zákon č. 71/1992 Zb.“) na zaplatenie súdneho poplatku podľa položky 10 písm. c) Sadzobníka súdnych poplatkov vo výške 70 Eur. Zároveň ho poučil o následkoch nezaplatenia súdneho poplatku, a to o zastavení konania. Podľa § 10 ods. 1 zákona č. 71/1992 Zb. ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. Podľa § 49 ods. 1 zákona č. 99/1963 Zb. Občiansky súdny poriadok (ďalej len O.s.p.) ak má účastník zástupcu s plnomocenstvom pre celé konanie, doručuje sa písomnosť len tomuto zástupcovi. Ak má však účastník osobne v konaní niečo vykonať, doručuje sa písomnosť nielen zástupcovi, ale aj jemu. Výzva na zaplatenie súdneho poplatku sa doručuje iba zástupcovi. Podľa § 10 ods. 3 veta prvá zákona č. 71/1992 Zb. príslušný súd zruší uznesenie o zastavení konania pre nezaplatenie súdneho poplatku, ak poplatník zaplatí súdny poplatok do konca lehoty na podanie odvolania. Napriek tomu, že výzva súdu na zaplatenie súdneho poplatku z podanej žaloby bola dňa 04.03.2016 doručená právnemu zástupcovi žalobcu, súdny poplatok nebol v súdom stanovenej lehote zaplatený. Následne súd konanie podľa § 10 ods. 1 zákona č. 71/1992 Zb. pre nezaplatenie súdneho poplatku uznesením č. k. 21S/17/2016-39 z 20.04.2016 zastavil. Uznesenie bolo žalobcovi doručené prostredníctvom právneho zástupcu dňa 28.04.2016. Dňa 12.05.2016, t.j. v lehote na podanie odvolania, bol zaplatený súdny poplatok vo výške 70 Eur na účet Slovenskej pošty, a.s. Vychádzajúc z citovaných zákonných ustanovení a na základe vyššie uvedených skutočností súd uznesenie o zastavení konania pre nezaplatenie súdneho poplatku zrušil. Z dôvodu, že v predmetnej veci ide o riešenie čiastkovej procesnej otázky, nebolo rozhodované o náhrade trov konania. Toto rozhodnutie súdu bolo prijaté v senáte hlasovaním v pomere hlasov 3 : 0. Poučenie: Proti tomuto uzneseniu možno podať odvolanie v lehote 15-tich dní odo dňa jeho doručenia na Najvyšší súd Slovenskej republiky v Bratislave prostredníctvom Krajského súdu v Žiline písomne v dvoch vyhotoveniach. Odvolanie musí spĺňať náležitosti podľa § 205 ods. 1 O.s.p.

